《和叔宽田园六首 其四》
宋代·苏过

重阴自凝结，雨脚方四罗。悬知茅屋下，宁有襦裤歌。

终年望一麦，此怀今蹉跎。平畴乱蛙蛤，原隰长薜莎。

哀哉南亩人，休戚均尔多。朝阳何时出，赫赫散滞疴。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。